OZNÁMENIE KOMISIE RADE o začatí konzultácií s Guinejsko-bissauskou republikou podľa článku 96 revidovanej dohody z Cotonou /* KOM/2010/0766 v konečnom znení */





[pic] | EURÓPSKA KOMISIA | Brusel, 20.12.2010 KOM(2010) 766 v konečnom znení OZNÁMENIE KOMISIE RADE o začatí konzultácií s Guinejsko-bissauskou republikou podľa článku 96 revidovanej dohody z Cotonou OZNÁMENIE KOMISIE RADE o začatí konzultácií s Guinejsko-bissauskou republikou podľa článku 96 revidovanej dohody z Cotonou 1. Súvislosti Guinea-Bissau udržiava od svojho osamostatnenia v roku 1975 úzke vzťahy s Európskou úniou, ktorá do vzájomnej spolupráce investovala už viac než 500 mil. EUR. Kvôli napätiu medzi etnikami, nevyrovnanému rozloženiu síl v jej neprofesionálnej a značne spolitizovanej armáde a endemickej chudobe však zostáva nestabilnou krajinou. Situáciu v posledných rokoch ďalej zhoršuje vplyv korupcie na rôzne spoločenské vrstvy (armáda, politické strany, vláda,…), ktorej základom sú peniaze pochádzajúce z obchodu s drogami. Tento faktor pôsobí ako destabilizujúci činiteľ aj na susedné štáty, a to vzhľadom na priepustnosť hraníc v súvislosti s voľným pohybom, ako aj vzhľadom na napätú bezpečnostnú situáciu v oblasti Casamance a Guinea Konakry. V prvom polroku roku 2009 sa politické a bezpečnostné napätie v krajine opäť zvýšilo a v marci vyvrcholilo tým, že bol zavraždený náčelník generálneho štábu ozbrojených síl a prezident republiky Joao Vieira. Začiatkom júna v tom istom roku došlo k zabitiu ministra územnej samosprávy a bývalého ministra obrany a ďalšie osobnosti boli zatknuté. Všetky tieto osobnosti boli blízke prezidentovi Vieirovi a údajne, podľa vyjadrení úradov, sa podieľali na pokuse o štátny prevrat. Napriek všetkým týmto tragickým udalostiam sa plánované voľby prezidenta, ktorými sa mal určiť nástupca prezidenta Vieiru, uskutočnili v pokoji. V druhom kole, ktoré sa konalo 26. júla, zvíťazil so 63,31 % hlasov Malam Bacai Sanha (PAIGC). Funkcie prezidenta s päťročným mandátom sa ujal 8. septembra 2009, pričom predsedom vlády sa stal Carlos Gomez. Nový prezident vo svojom inauguračnom prejave zdôraznil, že medzi jeho priority patria národné zmierenie, boj proti beztrestnosti a reforma bezpečnostného sektora. O niekoľko dní neskôr bol veliteľ štátnych námorných síl admirál José Zamora Induta, známy svojimi reformnými názormi, potvrdený vo funkcii náčelníka generálneho štábu ozbrojených síl. Koncom októbra prezident začal hĺbkovú reorganizáciu vlády, ktorá sa týkala väčšiny ministerstiev a umožnila príchod nových tvárí. Krátko potom bol vymenovaný nový generálny prokurátor, ktorého úlohou bolo zlepšiť fungovanie prokuratúry tak v oblasti prevencie a boja proti kriminalite, ako aj pokiaľ ide o pokrok pri oficiálnom vyšetrovaní, ktoré sa začalo s cieľom odhaliť osoby zodpovedné za politické vraždy spáchané v marci a júni 2009. Nová mocenská skupina pôsobila dojmom, že sa do boja s problémami ohrozujúcimi krajinu pustí s väčším odhodlaním ako jej predchodcovia. Armádne kruhy však ovládli politický život v krajine a to aj naďalej zostáva faktorom, ktorý spôsobuje neistotu a nestabilitu. V tejto situácii sa EÚ pokúsila reagovať tým, že postupne zvyšovala podporu Guinei-Bissau v otázkach sprevádzajúcich reformu bezpečnostného sektora, ktorý je základom pre opätovné nastolenie civilnej kontroly nad armádou. EÚ okrem svojich zásahov prostredníctvom Európskeho rozvojového fondu podporovala orgány pri vykonávaní reformy bezpečnostného sektora aj prostredníctvom podpornej misie, ktorá sa začala v máji 2008 v rámci spoločnej bezpečnostnej a obrannej politiky (SBOP) a ktorej úlohou je podporovať orgány v národnej stratégii reformy bezpečnostného sektora, najmä armádu, políciu a útvary prokuratúry. Napriek dosiahnutému pokroku sa 1. apríla 2010 potvrdili predchádzajúce obavy, keď ozbrojená skupina povstalcov pod vedením zástupcu náčelníka generálneho štábu ozbrojených síl generála Antonia Injaiho zajala náčelníka generálneho štábu ozbrojených síl Zamoru (v súčasnosti stále v zajatí) a predsedu vlády, ktorému sa vyhrážali smrťou, kým ho po niekoľkých hodinách zadržania opäť prepustili. Po tejto vzbure sa generál Injai vyhlásil za skutočného náčelníka generálneho štábu ozbrojených síl a následne bol 25. júna 2010 na návrh vlády prezidentským výnosom do funkcie oficiálne vymenovaný, a to napriek varovaniam medzinárodného spoločenstva. 2. Reakcia Európskej únie Prostredníctvom vyhlásenia, ktoré vysoká predstaviteľka pre zahraničné veci a bezpečnostnú politiku vydala 2. apríla, EÚ odsúdila vzburu z 1. apríla, ktorú označila za „hrubé porušenie platného ústavného poriadku“, a požiadala guinejsko-bissauské orgány, aby zabezpečili opätovné nastolenie demokratického poriadku. Podobné vyhlásenia vydali aj Africká únia a Hospodárske spoločenstvo západoafrických štátov (ECOWAS). Dňa 13. apríla sa Politický a bezpečnostný výbor Rady (COPS) zhodol na tom, že je potrebné ponechať si viac času na rozmyslenie, pokiaľ ide o budúce pôsobenie Európskej únie v Guinei-Bissau, a že je dôležité poskytnúť civilným orgánom potrebnú podporu, aby mohli na situáciu dôrazne reagovať. Dňa 14. apríla pracovná skupina Rady pre Afriku (COAFR) požiadala vedúceho misie Európskej únie v Bissau, aby zaslal guinejsko-bissauským orgánom demarš a nadviazal intenzívnejší politický dialóg podľa článku 8 dohody z Cotonou o týchto otázkach: i) okamžité prepustenie náčelníka generálneho štábu ozbrojených síl a ostatných osôb zadržiavaných od 1. apríla 2010; ii) preskúmanie právnej zodpovednosti a prijatie disciplinárnych sankcií voči osobám, ktoré sa podieľali na udalostiach z 1. apríla; iii) podriadenie sa legitímnym demokratickým orgánom a ich rešpektovanie. Tento demarš bol zaslaný 19. apríla 2010. Dňa 26. apríla pracovná skupina Rady pre Afriku preskúmala správu vedúceho misie EÚ v Bissau a zhodla sa na tom, že je potrebné zdôrazniť: i) zásadný význam reformy bezpečnostného sektora pre demokraciu a stabilitu krajiny; ii) že budúce pôsobenie EÚ v Guinei-Bissau bude závisieť od budúceho politického vývoja v tejto krajine. Dňa 30. apríla COPS poveril Generálny sekretariát Rady a vyzval Komisiu, aby: i) okamžite navrhli rad krátkodobých opatrení, ktoré by pozitívne ovplyvnili miestnu situáciu; ii) do konca júna zo strategického hľadiska preskúmali pôsobenie EÚ v Guinei-Bissau s použitím všetkých nástrojov, ktoré má EÚ k dispozícii, pričom konečné rozhodnutie v súvislosti s pôsobením EÚ, najmä SBOP, musí byť na základe tohto strategického preskúmania a budúceho vývoja v Guinei-Bissau prijaté v júli 2010. Dňa 7. mája Rada znovu potvrdila, že pôsobenie v rámci SBOP v oblasti reformy bezpečnostného sektora v Guinei-Bissau po 30. septembri zostáva podmienené: i) návratom k ústavnému poriadku; ii) prepustením bývalého náčelníka generálneho štábu ozbrojených síl Zamoru Indutu; iii) začatím vyšetrovania proti osobám, ktoré sa podieľali na udalostiach z 1. apríla; iv) prijatím balíka opatrení na reformu bezpečnostného sektora. Na základe krátkodobých opatrení navrhnutých Generálnym sekretariátom Rady a Komisiou sa v máji uskutočnila v Guinei-Bissau spoločná misia (Komisia, Rada, predsedníctvo COAFR). Misia dospela k záveru, že guinejsko-bissauské orgány, aj keď súhlasia s analýzou EÚ týkajúcou sa vzbury, nie sú schopné splniť žiadosť EÚ o návrat k ústavnému poriadku. Vysoká predstaviteľka následne vo svojom vyhlásení z 5. júla 2010 uviedla, že je šokovaná menovaním generála Antonia Injaiho do funkcie náčelníka generálneho štábu ozbrojených síl, keďže tento je hlavným zodpovedným za vzburu z 1. apríla. Vysoká predstaviteľka ďalej znovu vyjadrila znepokojenie v súvislosti s nezákonným zadržiavaním Zamoru Indutu a požiadala guinejsko-bissauské orgány, aby ho ukončili. Vysoká predstaviteľka vo svojom vyhlásení uviedla, že situácia v Bissau by mohla predstavovať porušenie záväzkov Guiney-Bissau týkajúcich sa ľudských práv, demokracie a právneho štátu, čo sú základné prvky dohody z Cotonou, a navrhla preskúmať celkové pôsobenie Európskej únie v tejto krajine. Podobné odsudzujúce vyhlásenia vydali aj Africká únia, ECOWAS a Spojené štáty. Dňa 7. júla pracovná skupina Rady pre Afriku preskúmala novú správu vedúceho misie EÚ v Bissau a i) kladne prijala jeho odporúčania; ii) vyjadrila poľutovanie nad vymenovaním generála Injaiho do funkcie náčelníka generálneho štábu ozbrojených síl a dospela k názoru, že toto vymenovanie môže predstavovať porušenie zásad demokracie a právneho štátu a základných prvkov dohody z Cotonou; iii) vyzvala vedúceho misie, aby navrhol zoznam jednotlivých osôb zodpovedných za trvalú nestabilitu a/alebo podieľajúcich sa na protiprávnych činnostiach, na ktoré by mohli byť zamerané sankcie EÚ; iv) uvítala jednomyseľnú reakciu medzinárodného spoločenstva a zdôraznila význam úzkej koordinácie našej reakcie s jeho ostatnými členmi, najmä Africkou úniou, ECOWAS a OSN. Dňa 9. júla COPS rozhodol: i) ukončiť súčasnú misiu SBOP týkajúcu sa reformy bezpečnostného sektora; ii) vyzvať Generálny sekretariát Rady a Komisiu, aby podali návrhy na posilnenie prítomnosti expertov EÚ v oblasti reformy bezpečnostného sektora v Guinei-Bissau. Nakoniec listom z 27. júla vysoká predstaviteľka informovala predsedu vlády o definitívnom ukončení súčasnej misie SBOP k 30. septembru 2010, o nemožnosti začať novú misiu so zreteľom na súčasné politické pomery a o tom, že je potrebné prehodnotiť všetky záväzky EÚ voči Guinei-Bissau na základe posilneného politického dialógu medzi obidvomi stranami. 3. Návrh Komisie Komisia sa domnieva, že vzbura z 1. apríla 2010 a vymenovanie jedného z hlavných povstalcov za náčelníka generálneho štábu ozbrojených síl spôsobili podstatnú zmenu politického a bezpečnostného prostredia v Guinei-Bissau a predstavujú porušenie záväzkov tejto krajiny týkajúcich sa ľudských práv a právneho štátu, a teda základných prvkov dohody z Cotonou. V článku 96 ods. 2 Dohody o partnerstve AKT-ES, ktorá bola podpísaná v Cotonou 23. júna 2000 a revidovaná v Ouagadougou 22. júna 2010, sa odkazuje na základné prvky, na ktorých je partnerstvo založené a ktoré sú definované v článku 9. Zásady demokracie, právneho štátu a ľudských práv sú zdrojom pre domácu i zahraničnú politiku strán a sú základnými prvkami tejto dohody. So zreteľom na tieto zásady a podmienky, za ktorých došlo k vzbure v Guinei-Bissau 1. apríla 2010, sa Komisia domnieva, že došlo k mimoriadne vážnemu a zjavnému porušeniu týchto základných prvkov a považuje túto situáciu za zvlášť naliehavú v súlade s článkom 96 ods. 2 písm. b) tejto dohody. Z tohto dôvodu pokladá za potrebné začať konzultácie s orgánmi, ktoré sú v Guinei-Bissau momentálne pri moci, s cieľom zvážiť prípadné riešenia tejto krízy, ktorých výsledkom by bolo opätovné zavedenie demokratického poriadku. Tieto konzultácie sa uskutočnia v súlade s článkom 96 revidovanej dohody z Cotonou a ich cieľom bude najmä prediskutovať s príslušnými orgánmi zoznam záväzkov, konkrétne: - ukončenie nezákonného zadržiavania viceadmirála Zamoru Indutu a ostatných osôb zadržaných pri udalostiach z 1. apríla 2010, - začatie a uzavretie nezávislého vyšetrovania v súvislosti s udalosťami, ktoré sa odohrali v období od 1. marca 2009 do 1. apríla 2010, - vymenovanie bezúhonných osôb, ktoré sa nepodieľajú na násilí a protiústavnom konaní, na čelo ozbrojených síl Guiney-Bissau, - prijatie zo strany orgánov všetkých expertných misií a civilných a vojenských prostriedkov, ktoré by mohli ECOWAS/Spoločenstvo portugalsky hovoriacich krajín (CPLP) a/alebo iní partneri navrhnúť na dohľad nad reformou bezpečnostného sektora a jej sprevádzanie a na zaistenie ochrany politických činiteľov, - schválenie, vyhlásenie a uverejnenie legislatívneho balíka týkajúceho sa reformy bezpečnostného sektora, - prijatie operačného programu vlády na vykonanie reformy bezpečnostného sektora, - všetky ďalšie záväzky, ktoré by mohli prispieť k zlepšeniu demokratickej správy vecí verejných v krajine a k reforme bezpečnostného sektora. Takýto dialóg by mal umožniť guinejsko-bissauským orgánom, aby prijali opatrenia na vyriešenie súčasnej krízy, a Európskej únii, aby posúdila, ako by mohla na základe tohto dialógu podporovať iniciatívy smerujúce k dodržiavaniu zásad stanovených v dohode z Cotonou. Vzhľadom na uvedené dôvody Komisia navrhuje Rade, aby vyzvala Guinejsko-bissauskú republiku na konzultácie podľa článku 96 revidovanej dohody z Cotonou v súlade s priloženým návrhom listu. Pokým nebude známy výsledok týchto konzultácií, Komisia prijme ochranné opatrenia v súvislosti s činnosťou rozvojovej spolupráce v Guinei-Bissau, s výnimkou platieb v rámci už prebiehajúcich zmlúv, humanitárnych akcií alebo akcií, z ktorých majú prospech priamo obyvatelia, projektov regionálneho charakteru alebo súvisiacich s bojom proti nadnárodnej trestnej činnosti a prípravných činností na realizáciu budúcich projektov, pokiaľ sa budú dodržiavať osobitné podmienky pre jednotlivé nástroje a dohody o financovaní. V súlade so zaužívanou praxou a s ohľadom na osobitnú situáciu Guiney-Bissau budú na tieto konzultácie prizvaní aj zástupcovia Africkej únie, ECOWAS a CPLP. PRÍLOHA Návrh listu Vážený pán prezident, vážený pán premiér, od vzbury 1. apríla 2010 Európska únia (EÚ) opakovane vyjadrila znepokojenie nad tým, že niektorí vysoko postavení vojenskí funkcionári nedodržiavajú demokratický právny poriadok, a nad porušovaním ľudských práv v Guinei-Bissau. Žiadala Vaše orgány, aby zabezpečili opätovné nastolenie demokratického poriadku. Napriek demaršu adresovanému orgánom Vašej krajiny 19. apríla 2010 a spoločnej misii (Komisia, Rada a Španielsko) z mája 2010 viaceré okolnosti, žiaľ, nasvedčujú tomu, že sa Vaša krajina neuberá týmto smerom, a to v situácii, kedy sa stále rozrastá obchod s drogami, ktorý predstavuje pre EÚ jeden z najväčších dôvodov znepokojenia. Vyhlásením z 5. júla 2010 vysoká predstaviteľka pre zahraničné veci a bezpečnostnú politiku a podpredsedníčka Komisie dôrazne zareagovala na vymenovanie generála Injaiho za náčelníka generálneho štábu ozbrojených síl, pričom zdôraznila svoje silné znepokojenie v súvislosti so zadržiavaním viceadmirála Zamoru Indutu a žiadala Vaše orgány, aby ho ukončili. Listom z 27. júla 2010 vás vysoká predstaviteľka a podpredsedníčka Komisie informovala o ukončení súčasnej misie EÚ na podporu reformu bezpečnostného sektora k 30. septembru 2010, o nemožnosti začať novú misiu so zreteľom na súčasné pomery vo Vašej krajine a o tom, že je potrebné prehodnotiť všetky záväzky EÚ voči Guinei-Bissau na základe posilneného politického dialógu. Ďalej vzhľadom na to, že ide o vážne a zjavné porušenie základných prvkov uvedených v článku 9 revidovanej dohody z Cotonou, máme v súlade s článkom 96 ods. 2 písm. a) tejto dohody česť pozvať Vašu krajinu v mene EÚ a jej členských štátov na konzultácie s cieľom spoločne, podrobne a konštruktívne preskúmať danú situáciu a v prípade potreby podniknúť náležité kroky na jej nápravu, ako sa ustanovuje v dohode. Účelom týchto konzultácií je predovšetkým prediskutovať s príslušnými orgánmi zoznam záväzkov v súvislosti s dodržiavaním ľudských práv a zásad právneho štátu, ako sú: - ukončenie nezákonného zadržiavania viceadmirála Zamoru Indutu a ostatných osôb zadržaných pri udalostiach z 1. apríla 2010, - začatie a uzavretie nezávislého vyšetrovania v súvislosti s udalosťami, ktoré sa odohrali v období od 1. marca 2009 do 1. apríla 2010, - vymenovanie bezúhonných osôb, ktoré sa nepodieľajú protiústavnom konaní a na násilí, na čelo ozbrojených síl Guiney-Bissau, - prijatie zo strany orgánov všetkých civilných a vojenských expertných misií, ktoré by mohli ECOWAS/Spoločenstvo portugalsky hovoriacich krajín (CPLP) a/alebo iní partneri navrhnúť na dohľad nad reformou bezpečnostného sektora a jej sprevádzanie a na zaistenie ochrany politických činiteľov, - schválenie, vyhlásenie a uverejnenie legislatívneho balíka týkajúceho sa reformy bezpečnostného sektora, - prijatie operačného programu vlády na vykonanie reformy bezpečnostného sektora, - všetky ďalšie záväzky, ktoré by mohli prispieť k zlepšeniu demokratickej správy vecí verejných v krajine a k reforme bezpečnostného sektora. Diskusie by mali guinejsko-bissauskej strane umožniť prijatie vhodných opatrení na nápravu súčasnej situácie. Navrhujeme, aby sa tieto konzultácie uskutočnili do 30 dní od doručenia tohto listu v sídle Rady Európskej únie v Bruseli. Vzhľadom na to, že sa budú týkať rôznych otázok o správe vecí verejných, a to aj z legislatívnej a súdnej oblasti, je žiaduca účasť najvyšších zodpovedných predstaviteľov krajiny. Na diskusie budú prizvaní aj zástupcovia Africkej únie, ECOWAS a CPLP. Pokým nebude známy výsledok týchto konzultácií, Komisia prijme ochranné opatrenia v súvislosti s činnosťou rozvojovej spolupráce v Guinei-Bissau, s výnimkou platieb v rámci už prebiehajúcich zmlúv, humanitárnych akcií alebo akcií, z ktorých majú prospech priamo obyvatelia, projektov regionálneho charakteru alebo súvisiacich s bojom proti nadnárodnej trestnej činnosti a prípravných činností na realizáciu budúcich projektov, pokiaľ sa budú dodržiavať osobitné podmienky pre jednotlivé nástroje a dohody o financovaní. S úctou Za Komisiu (Andris Piebalgs) | Za Radu (Catherine Ashton) | Kópie: Veľvyslanec Guinejsko-bissauskej republikyPredseda Rady ministrov AKT-EÚPredseda Výboru veľvyslancov AKTGenerálny tajomník skupiny štátov AKT